Sininauhasäätiö

Sininauhasäätiö on vuonna 1957 perustettu yleishyödyllinen ja kristilliseltä arvopohjalta toimiva järjestö. Sininauhasäätiö tarjoaa tukea asunnottomille ja asunnottomuuden uhkaamille ihmisille avustaen heitä pääsemään omaan kotiin ja saamaan tarvitsemansa tuen sekä tarjoaa ja kehittää päihde- ja mielenterveysehtoisia palveluja asiakaskuntansa hyväksi.

Sininauhasäätiö on konserni, johon kuuluu kansalaisjärjestötoimintaa toteuttavan ja kehittämis- ja vaikuttamistyötä tekevän säätiön lisäksi myös päihde- ja mielenterveysehtoista asumispalvelua sekä katkaisu- ja vieroitushoitopalveluita tarjoava Sininauha Oy. Sininauha Oy:n liikevaihto on kasvanut 13,2 miljoonasta vuonna 2020 eurosta 19,4 miljoonaan euroon vuonna 2024. Sininauhasäätiö on yksi Sininauhaliiton jäsenjärjestöistä. Sininauhasäätiö on Sosten jäsenjärjestö. Säätiön toimitusjohtajana on toukokuusta 2020 alkaen toiminut Kimmo Karvonen.

Vuonna 2024 säätiö esitti huolen, että hallituksen leikkaukset vaikuttavat sen toimintaan niin että se joutuisi karsimaan palveluistaan ja toiminnoistaan. 

 Historia 
Sininauhasäätiön perustettiin lahjoitusvaroin vuonna 1957 auttamaan ja tukemaan päihdetaustaisia, asunnottomia ihmisiä. Ensimmäinen yömaja perustettiin jo samana vuonna. Alkuperäinen Raittiuskotisäätiö-nimi vaihdettiin vuonna 1995 Sininauhasäätiöksi. Sininauhasäätiön toiminta pohjautuu kristilliseen ihmiskäsitykseen ja arvomaailmaan.

 Toiminta 
Sininauhasäätiö-konserni tarjoaa asumisen palveluiden ja asumisen tuen sekä päihdepalveluiden lisäksi kynnyksetöntä päiväkeskustoimintaa, arjen aktiivisuutta vahvistavia ja opinto- ja työpoluille valmentavaa ryhmätoimintaa sekä monenlaista asumiseen liittyvää neuvontaa ja ohjausta eri kohderyhmille. Sininauhasäätiön päiväkeskukset toimivat Helsingissä (Päiväkeskus Illusia) ja Tuusulassa (Päiväkeskus Kissankello). Sininauhasäätiö lisäksi kehittää kohderyhmiänsä hyödyttäviä työmenetelmiä ja työmuotoja erilaisten kehittämishankkeiden kautta. Sininauhasäätiö myös pyrkii vaikuttamaan yhteiskuntaan ja tuomaan asiakkaidensa äänen yhteiskunnalliseen keskusteluun.  

Sininauhasäätiö pyrkii auttamaan ihmisiä, jotka ovat pudonneet yhteiskunnan tukiverkoston ulkopuolelle: asiakaskuntaan kuuluvat muun muassa asunnottomat ja asunnottomuuden uhan alla olevat ihmiset, päihde- ja mielenterveysehtoiset kuntoutujat, räätälöidyistä työllistymis- ja opintopoluista uusia alkuja etsivät ja arjen toimintakykyynsä vahvistusta hakevat ihmiset. Sininauhasäätiö työskentelee myös syrjäytymisvaarassa olevien maahanmuuttajataustaisten ihmisten tukena. 

Sininauhasäätiöllä on lisäksi Kellarikirkko-toimintaa. Kellarikirkko kynnyksetön hengellinen yhteisö. Sininauhasäätiön Kellarikirkko toimii Taka-Töölössä Sibeliuksenkadun ja Ruusulankadun kulmassa.

Järjestön mukaan asumispalvelun kustannus on noin 40 000 euroa per henkilö, joka laskelmien mukaan vastaa kadulla asumisen kustannusta yhteiskunnalle. 

Vuodesta 2022 alkaen Sininauha Oy pilotoi ensimmäisenä Suomessa C-hepatiittihoitoa asumispalveluyksikössä. Ruusulankadun yksiköstä saadut tulokset olivat lupaavia. Hieman yli 80 prosenttia pilottiin osallistuneista parantui ja nyt toimintamallia laajennettiin muuallekin Helsingissä. 

 Ruusulankatu 10 
Osoitteessa Ruusulankatu 10 sijaitsee Sininauhasäätiön omistama kerrostalo, jossa sijaitseva yksikkö on avattu 2012. Talossa on 93 asuntoa, joissa asuu noin sata nuorta päihteidenkäyttäjää ja entistä asunnotonta. Keskimääräinen asumisaika Ruusulankadulla on yhdestä kolmeen vuotta. Asuntolassa on sallittua käyttää päihteitä. 

Helsingin poliisin mukaan vuonna 2017 poliisi kävi talossa yli 300 kertaa. Vuonna 2017 talossa surmattiin henkilö ja ruumis löytyi matkalaukusta.  Ruusulankatu 10 kellarissa kokoontuu yksikön bändikerho.  Vuonna 2025 ongelmia yksikössä ja sen ympäristössä on aiheuttanut pahentunut huumetilanne ja erityisesti alfa-PVP:n käyttö.  Yksikön asukkaat ovat käyttäneet Töölön alueella Helsingin kaupungin vihreitä vessoja huumeiden käyttämiseen. 

Tammikuussa 2025 asumisyksikön jätehuoneessa tapettiin ja raiskattiin henkilö alfa-PVP-huumekaupan yhteydessä.Aiemmin raiskauksesta, pahoinpitelystä tuomittu henkilö suoritti monivaiheisen, pitkäkestoinen sekä paikoin myös raa'an, julman ja nöyryyttävän teon ja sai 11 vuoden vankilatuomion. Syksyllä 2025 Töölö-seura otti kantaa ja vaati toimenpiteitä poliisilta, kaupungilta ja Sininauhasäätiöltä alueen rauhoittamiseksi ja asumisyksikön toiminnan korjaamiseksi.

Sininauhasäätiön aloitti syksyllä 2018 julkaisemaan asunnottomuutta kokeneiden tarinoista ja teksteistä pääosin koostuvaa Kujalla-lehteä. Ensimmäinen numero julkaistiin lokakuussa 2018.Lehteä tehdään eri hankkeiden yhteistyönä.

 Päiväkeskukset 
Sininauhasäätiön päiväkeskukset tarjoavat kaikille avointa, kynnyksetöntä toimintaa. Asunnottomille, arjen tukea kaipaaville ja asumisen pulmiin apua tarvitseville suunnatut päiväkeskukset toimivat Helsingin Vallilassa, Vantaan Koivukylässä ja Espoon Leppävaarassa (Illusia) sekä Tuusulassa (Kissankello ja liikkuvat paikat Hyrylässä ja Jokelassa).

Päiväkeskuksissa on mahdollisuus saada tukea verkossa asiointiin sekä asumisen ja elämisen pulmiin. Päiväkeskuksista saa aamupalaa, niissä on mahdollisuus peseytyä ja pestä pyykkiä ja saada puhtaita lahjoitusvaatteita. Päiväkeskus Illusiassa on lisäksi lokerikot, joihin asunnottomat voivat jättää tärkeitä tavaroitaan talteen säilytettäväksi sekä päivälepohuone, jossa on mahdollisuus turvallisesti nukkua päiväkeskuksen aukioloaikoina. Päiväkeskuksissa on lehtiä luettavana, TV- ja olohuone sekä vaihtelevaa ohjelmaa ja toimintaa.

 Sininauha Oy 
Sininauhasäätiö-konsernin kokonaan omistama Sininauha Oy on arvopohjainen päihde- ja mielenterveysalan toimija, joka tuottaa asumisyksikkömuotoista tuettua asumispalvelua, koteihin vietävää asumisen tukea ja neuvontaa sekä korvaushoito- ja vieroitushoitopalveluita. Sininauha Oy tarjoaa siis paitsi asuntoja, mutta vahvistaa myös asiakkaiden elämänhallintaa ryhmä- ja työtoiminnan menetelmin. Pääpaino on ollut Asunto ensin -periaatteen mukaisen asumispalvelun tarjoamisessa, mutta tarjolla on myös päihteettömyyteen kannustavia ja täysin päihteettömiä asumismuotoja. Sininauha Oy on saanut Yhteiskunnallinen yritys -merkin Suomalaisen Työn Liitolta

 Sininen nauha 
Sininauhasäätiö tunnuksena toimii Sininen nauha. Sininen nauha tuli Suomeen 1930-luvulla Sininauhaliiton ja Sininauhaliiton jäsenjärjestöjen tunnuksena. 

 Lähteet 

 Aiheesta muualla 
 Sininauhasäätiön kotisivut

Luokka:Suomalaiset päihde- ja mielenterveysjärjestöt
Luokka:Suomalaiset kristilliset järjestöt